Einn þeirra sem rændi bandarísku raunveruleikastjörnuna Kim Kardashian í París fyrir fjórum árum hefur nú gefið út bók um atburðinn. Hann mun þó ekki hagnast á útgáfu bókarinnar, samkvæmt dómsuppskurði fyrr í vikunni.
Það var á tískuviku í París haustið 2016 sem fimm menn, klæddir sem lögregluþjónar, brutust inn á hótelherbergi bandarísku raunveruleikasjónvarpsstjörnunnar Kim Kardashian. Þeir bundu hana og kefluðu og rændu skartgripum og öðrum verðmætum frá henni.
Réttarhöldin yfir ræningunum hefjast síðar á þessu ári og allavega einn þeirra gengst fullkomlega við glæpnum. Sá heitir Yunice Abbas og hefur nýtt tímann á meðan beðið er eftir réttarhöldunum til að skrifa bók. Bókin lýsir ráninu og heitir einfalfdlega, Ég rændi Kim Kardashian.
Einn þeirra sem er líklega ekki búinn að tryggja sér eintak af bókinni er öryggisvörður sem stóð vaktina við hótelberbergi Kardashian þessa nótt. Hann slasaðist í átökum við ræningjana og höfðaði mál gegn bókahöfundinum Abbas vegna skrifana. Franskur dómstóll úrskurðaði fyrr í vikunni að öryggisvörðurinn hefði eitthvað til síns máls, Abbas má sannarlega gefa út bókina en hann má ekki hagnast á henni. Útgefanda bókarinnar er gert að halda eftir hagnaði af bókinni þar til niðurstaða fæst í dómsmálið.
Dómstóll í Frakklandi hefur komist að þeirri niðurstöðu að höfundur nýútkominnar bókar megi ekki hagnast af sölu hennar. Höfundurinn skrifar um það þegar hann rændi bandarísku raunveruleikastjörnuna Kim Kardashian í París fyrir fjórum árum. 